**Dataudvekslingssamarbejde mellem Aarhus Universitet (AU) og Aarhus Kommune, Sociale Forhold og Beskæftigelse (MSB)**

Aarhus Kommune, Sociale Forhold og Beskæftigelse har et samarbejde med Institut for Økonomi, Aarhus Universitet om at evaluere udrulningen af Relationel Velfærd.

**Formål med Dataudveksling**

Formålet med at udveksle data er at undersøge, om Relationel Velfærd skaber bedre trivsel og mestring for børn og familierne. I den forbindelse ønsker Sociale Forhold og Beskæftigelse at undersøge, om Relationel Velfærd, som følge af en bedre mestring, leder til behov for færre foranstaltninger over tid. Til det formål deles nedenstående data i anonym form med Aarhus Universitet, som forestår evalueringen, fra registre med information om børn og unge i alderen 0-15 år, der er bosat i Aarhus Kommune:

* Sociale foranstaltninger
* Sager på det specialiserede socialområde
* Underretninger om sociale forhold samt farvekoder for underretninger
* Skolefravær
* Karakterer i folkeskolens afgangsprøve
* Alder
* Køn

Evalueringen foretages, som beskrevet ovenfor, i samarbejde med Aarhus Universitet, som der udveksles anonymiseret data med. Evalueringen består alene af statistiske analyser af deltagerne sammenlignet med en kontrolgruppe. Data slettes af Aarhus Universitet efter endt anvendelse.

Vores behandling af personoplysningerne sker på baggrund af databeskyttelsesforordningen artikel 6 stk. 1, litra e og databeskyttelseslovens §§10. Ingen personer vil kunne identificeres i analysen.

Den dataansvarlige er Aarhus Kommune, Magistratsafdelingen for Sociale Forhold og Beskæftigelse, Effekt, Værkmestergade 15 B, som kan kontaktes på thak@aarhus.dk. Har du spørgsmål i forbindelse med Aarhus Kommunes databeskyttelse af dine oplysninger, så kan du også kontakte Aarhus Kommunes databeskyttelsesrådgiver på mail databeskyttelsesraadgiver@aarhus.dk.

**Om Relationel Velfærd**

Relationel Velfærd er en ny indsats for børn i udsatte positioner med tilknytning til Magistratsafdelingen for Sociale Forhold og Beskæftigelse (MSB). I projektet reduceres sagsstammen for de familierådgivere, som arbejder med udsatte børn. Der oprettes desuden tværfaglige teams, som varetager børnesager. Formålet er at have mere tid og fleksibilitet ift. at lægge bæredygtige planer i samarbejder med børnene/familierne og at kunne mødes, der hvor det giver mening for den enkelte familie. Forventningen er, at projektet vil lede til øget trivsel og selvmestring i de enkelte familier og på sigt også reducere deres støttebehov. Relationel Velfærd blev igangsat i januar 2023.